VR lisää markkinaehtoiseen junaliikenteeseen 15 uutta vuoroa – uudet aikataulut voimaan joulukuussa - MATKAVIIKKO
VR ilmoittaa hakeneensa uusille junavuoroille ja aikatauluille Väylävirastolta ratakapasiteettia vuodelle 2020. Mikäli Väylävirasto vahvistaa ratakapasiteetin elokuussa, uudet aikataulut otetaan käyttöön 15.12.2019 samaan aikaan uusien osto- ja velvoiteliikenteen vuorojen kanssa. Yhteensä junaliikenteen vuoromäärä lisääntyy 49 vuorolla. Vuorot tulevat myyntiin viimeistään kaksi kuukautta ennen liikenteen alkua.
Vuosina 2015–2018 markkinaehtoisen kaukoliikenteen matkamäärät ovat kasvaneet 26 prosenttia. Kasvun myötä junaliikenteen vuorotarjonnan, lähtöaikojen ja paikkakapasiteetin kehittämiselle on entistä suurempi tarve. Samalla on otettava huomioon Väyläviraston rataverkon kunnon ja läpäisykyvyn aiheuttamat rajoitteet.
”Tavoitteenamme on ollut paitsi nopeuttaa matka-aikoja myös lisätä uusia vuoroja suosituimmille reiteille, joissa kasvua on ollut eniten. Vuoroja on lisätty korkean kysynnän ajankohtiin palvelemaan työmatkaliikennettä sekä niihin ajankohtiin, joissa vuoroja ei tällä hetkellä kulje. Lisäksi olemme pyrkineet lisäämään myös paikkakapasiteettia kysytyimmille vuoroille”, kertoo VR:n suunnittelujohtaja JuhoHannukainen.
Markkinaehtoisen liikenteen osuus matkamääristä on kaukoliikenteessä noin 85 %. Liikenne- ja viestintäministeriö ja VR ovat sopineet ostoliikenteestä vuodelle 2020 jo aiemmin keväällä. Samalla LVM on päivittänyt VR:n yksinoikeuden vastineeksi ajaman velvoiteliikenteen sisältöä. 15.12.2019 alkava uusi osto- ja velvoiteliikennekokonaisuus tuo raiteille yhteensä 34 lisävuoroa.
Matka-ajat nopeutuvat Helsingin ja Oulun välillä, lisää vuoroja Helsinki-Tampere-välille
Vaasaan uusia vuoroja
Jyväskylä–Helsinki-välille uusi vuoro per suunta
Pieksämäen ja Jyväskylän väliltä poistuu vähäisen kysynnän takia yksi junavuoro molempiin suuntiin. Uutena tulee suora iltavuoro Helsingistä Tampereen kautta Kuopioon asti ja aamuisin toiseen suuntaan. Jyväskylä–Helsinki-välille saadaan yksivuoro suuntaansa lisää.
– Helsinki–Oulu: Yksi uusi vuoro arkisin Helsingistä Ouluun ja kaksi uutta vuoroa Oulusta Helsinkiin. Matka-aika lyhenee keskimäärin 13–18 minuuttia, mikäli nopeusrajoitukset sallivat.
– Helsinki–Tampere: Yhteensä 3 uutta vuoroa arkisin Helsingistä Tampereelle ja 4 toiseen suuntaan.
– Helsinki–Vaasa: Yhteensä 2 uutta vuoroa arkisin Helsingistä Vaasaan ja yksi uusi vuoro Vaasasta Helsinkiin. Matka-aika kasvaa keskimäärin 5 minuuttia, neljään nopeimpaan vuoroon ei tule muutoksia matka-aikaan.
– Helsinki–Jyväskylä–(Kuopio): Yhteensä yksi uusi vuoro molempiin suuntiin.